ཕྱི་ཟླ་དྲུག་པའི་ཚེས་༥དགོང་མོ་བོད་གཞུང་ཟློས་གར་དུ་དྷེ་ར་དྷུན་ནས་ཡོང་བའི་ལྷག་པ་ལགས་ཀྱིས་མགོ་ཁྲིད་པའི་རྒྱལ་གཅེས་ན་གཞོན་གླུ་གར་ཚོགས་པ་དང་ས་གནས་བོད་ཀྱི་གཞོན་ནུ་ལྷན་ཚོགས་ཀྱིས་གོ་སྒྲིག་གནང་བའི་གླུ་གཞས་འཁྲབ་སྟོན་ཐོག་རྒྱ་གར་གྱི་གླུ་གཞས་དང༌།བོད་གཞས།དེང་རབས་ཀྱི་འཁྲབ་གཞས་སོགས་སྣ་འཛོམས་འཁྲབ་སྟོན་བྱས་སོང་ལ་མི་མང་ཡང་གང་མང་འཛོམས་སོང༌།ཕྱི་ཚེས་༦དང་༧དགོང་མོ་མཛངས་མའི་འགྲན་སྡུར་དང་ལྷན་དུ་གླུ་གཞས་འཁྲབ་སྟོན།དེའི་ཕྱི་ཉིན་ཚེས་༨ཉིན་ན་གཞོན་གཞས་པ་ཁག་ཅིག་གིས་གླུ་གཞས་འཁྲབ་སྟོན་བྱས་པ་དང༌།ཚེས་༩ཉིན་ཨེ་ཚི་ན་ཚ་སྔོན་འགོག་གི་ཁྱབ་བསྒྲགས་ཆེད་དུ་ལྡི་ལི་ནས་ཡོང་བའི་སཱ་ཧ་རཱ་རོལ་དབྱངས་རུ་ཁག་དང༌།བོད་གཞུང་ཟློས་གར་གཉིས་ནས་དེང་རབས་དང་སྲོལ་རྒྱུན་གྱི་གླུ་གཞས་མང་པོ་འཁྲབ་སྟོན་བྱས་ཡོད་པ་རེད།དེ་བཞིན་དེའི་དགོང་མོ་ཡོངས་གླིང་སློབ་གྲྭར་བོད་མི་ཁག་ཅིག་གིས་གླུ་གཞས་འཁྲབ་སྟོན་ཞིག་ཀྱང་བྱས་ཡོད་འདུགཚེས་༡༠དང་༡༡གཉིས་ཀྱི་དགོང་མོ་ལྷག་པ་རྒྱལ་གཅེས་ན་གཞོན་གླུ་གར་ཚོགས་པ་དང༌།ས་གནས་བོད་ཀྱི་གཞོན་ནུ་ལྷན་ཚོགས་གཉིས་ཀྱི་གོ་སྒྲིག་འོགདྷེ་ར་དྷུན་ནས་ཕེབས་པའི་རྒྱ་གར་གྱི་སྐད་གྲགས་ཆེ་བའི་རོལ་དབྱངས་ཚོགས་པ་དང༌།བོད་པའི་ན་གཞོན་གཞས་པ་ཁག་ཅིག་བཅས་ཀྱིས་བོད་གཞས་དང༌།དབྱིན་ཇིའི་གཞས།རྒྱ་གར་གྱི་གཞས།ནེ་པ་ལའི་གཞས།དེང་རབས་ཀྱི་འཁྲབ་གཞས་སོགས་སྣེ་མང་འཁྲབ་སྟོན་བྱས་པ་དང༌།མི་མང་ཡང་གང་འཚམས་འདུ་འཛོམས་བྱུང་སོང༌།ད་ལྟ་བར་གྱི་མཚན་ཚོགས་ཐེངས་བདུན་པོའི་སྐབས་སུ་འཁྲུག་རྩོད་ཤོར་བ་སོགས་བྱུང་མེད་ལ།མི་མང་རྣམས་ལུགས་མཐུན་གྱི་ངང་ནས་ལྟད་མོ་ལ་རོལ་ཡོད།འོན་ཀྱང་ཁ་ཤས་ཤིག་ར་བཟི་སྐྱུར་འགོང་བྱེད་མཁན་དེ་འདྲ་ཡོད་པ་ནི་སྤྱི་ཚོགས་ཀྱི་རྒྱུན་གཏན་གནས་སྟངས་ཤིག་རེད།